PDI อัดงบลงทุนโซลาร์ฟาร์มญี่ปุ่นเพิ่มราว 2 พันลบ. ปลื้มปีนี้ขายล่วงหน้าโลหะสังกะสีเพิ่ม
PDI อัดงบลงทุนโซลาร์ฟาร์มญี่ปุ่นเพิ่มราว 2 พันลบ. ปลื้มปีนี้ขายล่วงหน้าโลหะสังกะสีเพิ่ม
5 ส.ค. 2559

บริษัท ผาแดงอินดัสทรี จำกัด (มหาชน) หรือ PDI เปิดเผยว่า  ที่ประชุมคณะกรรมการบริษัทวานนี้ (4 ส.ค.) อนุมัติการลงทุนในโครงการ Ryohashiya ซึ่งเป็นโครงการโรงไฟฟ้าพลังงานแสงอาทิตย์ในประเทศญี่ปุ่น มีขนาดกำลังการผลิตรวม 2.20 เมกะวัตต์ แทนโครงการ FUKUI 2 ที่มีขนาดกำลังการผลิตรวม 2.10 เมกะวัตต์ ส่งผลให้มูลค่าการลงทุนเพิ่มขึ้นจากเดิมประมาณ 5,949 ล้านเยน เป็น 6,131 ล้านเยน หรือราว 2,145.85 ล้านบาท
ก่อนหน้านี้ บริษัทได้แจ้งตลาดหลักทรัพย์ฯว่า บริษัท  พีดีไอ เอเชีย โซล่าร์ จำกัด ซึ่งเป็นบริษัทย่อยของบริษัท พีดีไอ เอ็นเนอร์ยี่ จำกัด บริษัทย่อยของ PDI ได้เข้าซื้อโครงการโรงไฟฟ้าพลังแสงอาทิตย์ จำนวน 3 โครงการ ในประเทศญี่ปุ่น ได้แก่ 1) โครงการ NOGATA 2) โครงการ FUKUI 2 และ 3) โครงการ NANAO  มีขนาดกำลังการผลิตรวม 11.7655 เมกะวัตต์ (กำลังการผลิตติดตั้ง 14.88 เมกะวัตต์ ) โดยมีมูลค่ารวมของโครงการประมาณ 1,927 ล้านบาท หรือประมาณ 5,949 ล้านเยน
นอกจากนี้ การประชุมคณะกรรมการของ PDI วันนี้ ยังได้รับทราบการขายล่วงหน้าโลหะสังกะสีเพิ่มเติมอีกจำนวน 7,200 ตัน ทำให้ในปี 59 บริษัทได้ขายล่วงหน้าโลหะสังกะสีไปแล้วทั้งหมดเป็นจำนวน 19,800 ตัน ที่ราคา LME เฉลี่ย 1,971 เหรียญสหรัฐ/ตัน การซื้อขายโลหะล่วงหน้าที่บริษัทดำเนินการไปนี้คิดเป็นประมาณ 60% ของประมาณการการผลิตในปี 59 ที่ผลิตมาจากเหมืองแม่สอดของบริษัท